
### อย. ชู อสม. พลังสำคัญขับเคลื่อนระบบสาธารณสุขไทย สร้างชุมชนสุขภาพดี

### 20 มีนาคม วันอาสาสมัครสาธารณสุขแห่งชาติ อย. ขอขอบคุณและพร้อมสนับสนุนอาสาสมัครสาธารณสุขประจำหมู่บ้าน (อสม.) ที่มีบทบาทสำคัญในการขับเคลื่อนงานคุ้มครองผู้บริโภคผลิตภัณฑ์สุขภาพ สร้างพลังสังคมที่เข้มแข็งและสุขภาพดี

### นายแพทย์สุรโชค ต่างวิวัฒน์ เลขาธิการคณะกรรมการอาหารและยา กล่าวว่า เนื่องในวันที่ 20 มีนาคมของทุกปีเป็นวันอาสาสมัครสาธารณสุขแห่งชาติ ซึ่งอาสาสมัครสาธารณสุขประจำหมู่บ้าน หรือ อสม. เป็นจิตอาสาที่เสียสละแรงกายแรงใจ และเป็นกำลังสำคัญที่ช่วยส่งเสริมให้คนในชุมชนมีสุขภาพดี สำนักงานคณะกรรมการอาหารและยา (อย.) หน่วยงานหลักในการคุ้มครองผู้บริโภคด้านผลิตภัณฑ์สุขภาพ ขอขอบคุณ อสม. ที่มีส่วนสำคัญในการขับเคลื่อนชุมชนบริโภคผลิตภัณฑ์สุขภาพได้อย่างปลอดภัย

ทั้งนี้ เพื่อเป็นการพัฒนาศักยภาพของ อสม. อย. ได้พัฒนาหลักสูตรออนไลน์สำหรับ อสม. ที่ปรึกษาใกล้บ้าน ใกล้ตัวด้านผลิตภัณฑ์สุขภาพ ผ่านทางเว็บไซต์ อย. [www.fda.moph..go.th](http://www.fda.moph..go.th) คลิกที่คลังความรู้ เลือก FDACenter หรือผ่าน QR Code นี้ โดยตั้งเป้าให้ อสม. เป็นแกนนำในการให้ความรู้แก่ผู้สูงอายุ ติดตามพฤติกรรมและทักษะในการบริโภคผลิตภัณฑ์สุขภาพเพื่อลดโรค NCDs ซึ่งผลการดำเนินงานในปีที่ผ่านมา พบว่ามี อสม. ผ่านการอบรม จำนวน 2,248 คน มีผู้สูงอายุได้รับการดูแลอย่างเข้มแข็ง จำนวน 3,864 คน และผู้สูงอายุที่ได้รับการดูแลจาก อสม. กว่าร้อยละ 71 มีทัศนคติในการบริโภคถูกต้อง เหมาะสมมากขึ้น และกว่าร้อยละ 66.17 ของผู้สูงอายุมีความรอบรู้ด้านผลิตภัณฑ์สุขภาพในระดับเพียงพอ และจะขยายผลในเขตกรุงเทพฯ ด้วยการสร้างให้อาสาสมัครสาธารณสุขกรุงเทพมหานคร (อสส.) เป็นแกนนำในการจัดการปัญหาผลิตภัณฑ์สุขภาพในชุมชน ในปี พ.ศ. 2568 นี้

**เลขาธิการฯ อย.** กล่าวเพิ่มเติมว่า อย. พร้อมมุ่งมั่นพัฒนาและส่งเสริมศักยภาพ อสม. ให้มีความรู้ด้านผลิตภัณฑ์สุขภาพ เพื่อเป็นกลไกสำคัญที่ช่วยให้การคุ้มครองผู้บริโภคบรรลุเป้าหมายได้อย่างมีประสิทธิภาพ และขับเคลื่อนระบบสาธารณสุขไทยให้พัฒนาอย่างมั่นคงและยั่งยืนต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 20 มีนาคม 2568 / ข่าวแจก 125 ปีงบประมาณ พ.ศ. 2568**